7 रानियों के साथ रहता है राजा, सड़क ही इंटरनेशनल बॉर्डर
Nagaland Vidhan Sabha (Assembly) Election 2023 - Dainik Bhaskar (दैनिक भास्कर) Ground Report From India Myanmar Border Last Village (Longwa). म्यामांर से सटे नगालैंड में आज विधानसभा चुनाव के लिए वोटिंग है। ये रिपोर्ट वोटिंग या चुनावी माहौल पर नहीं, बल्कि म्यांमार बॉर्डर पर बसे भारत के एक गांव की है
म्यामांर से सटे नगालैंड में आज विधानसभा चुनाव के लिए वोटिंग हुई। हालांकि, ये रिपोर्ट वोटिंग या चुनावी माहौल पर नहीं, बल्कि म्यांमार बॉर्डर पर बसे भारत के एक गांव के बारे में है। जहां राजा है, उसकी 7 रानियां हैं, एक महल है। राजा का बेडरूम म्यांमार में और किचन इंडिया में। राजा की रियासत के 5 गांव भारत और 30 गांव म्यांमार में हैं। दोनों देशों के 50 हजार से ज्यादा लोग उनकी प्रजा में शामिल हैं।
इस गांव का नाम है लोंग्वा। दिल्ली से 2,367 किमी दूर। मैं इस गांव में चुनावी माहौल देखने पहुंचा था, पर यहां कहानी ही कुछ और मिल गई। मोन जिले से करीब 42 किमी दूर इस गांव तक पहुंचने के लिए बॉर्डर रोड ऑर्गेनाइजेशन (BRO) ने पक्की सड़कें बनाई हैं। घने जंगलों से होते हुए मैंने पहले मोन और फिर टोंग क्रॉस किया, फिर यहां से 14 किमी दूर भारत-म्यांमार बॉर्डर पर पहुंचा।
फोटो लेने पर कहा- पहले राजा से इजाजत लीजिए
लोंग्वा गांव के 70% घर भारत में और 30% म्यांमार में हैं। पूरी आबादी क्रिश्चियन है। गांव में घुसते ही ज्यादातर घरों पर मुझे BJP के झंडे नजर आए। कुछ घरों पर NCP, कांग्रेस और नगा पीपुल्स फ्रंट के बैनर और पोस्टर भी लगे थे। मैंने गांव वालों से पूछा कि यहां BJP के ज्यादा झंडे क्यों दिख रहे हैं, जवाब मिला- पोमचिंग विधानसभा सीट से BJP के टिकट पर चुनाव लड़ रहे के. कोंनगम कोनयाक इसी गांव के रहने वाले हैं।
अब मैं गांव के अंदर था। फोटो लेने लगा तो एक आदमी ने टोक दिया। बोला- बिना इजाजत फोटो नहीं ले सकते। मैंने पूछा- किससे इजाजत लेनी है? उसने कहा- ‘अंग यानी राजा से’ यहां के लोग राजा को अंग बोलते हैं।
मैंने पूछा- राजा कौन हैं, कहां रहते हैं? उसने गांव की सबसे ऊंची चोटी की ओर इशारा कर दिया। मैं राजा से मिलने उनके महल की तरफ चल पड़ा।
राजा का नाम टोनीआई फवांग कोनयाक हैं। वे अपनी 7 रानियों के साथ महल में रहते हैं। मैं महल में पहुंचा, तब राजा टोनीआई फवांग कोनयाक डाइनिंग एरिया में एक साथी से बात कर रहे थे।
‘कुर्सी भारत में खिसका लीजिए, अभी आप म्यांमार में बैठे हैं'
किंग टोनीआई फवांग से मुलाकात हुई, तो वे टूटी-फूटी हिंदी में बोले- ‘पहली बार हिंदी मीडिया से कोई मेरे घर आया है।’ चाय पीते-पीते बात शुरू की, किंग टोनीआई फवांग ने मजाकिया लहजे में मुझसे कहा- ‘कुर्सी भारत में खिसका लीजिए, अभी आप म्यांमार में बैठे हैं।’
मुझे उनकी बात समझ नहीं आई, मैंने मतलब पूछ लिया। वे बोले- ‘मेरे महल का आधा हिस्सा इंडिया में और आधा म्यांमार में है। किचन भारत में और बेडरूम म्यांमार में है। फिर हंसते हुए बोले- ‘मैं भारत में खाना खाता हूं और सोने के लिए म्यांमार जाता हूं।'
महल में सात बेडरूम हैं, इनमें किंग की 7 रानियां रहती हैं। फवांग के पूर्वजों की 60 तक रानियां भी हुई हैं। इनमें एक महारानी और बाकी उनकी सहयोगी रहती हैं। महारानी भी किसी राजघराने से ताल्लुक रखती हैं। राजा के न रहने पर उनके बड़े बेटे को गद्दी मिलती है। गांव के हर छोटे-बड़े झगड़े किंग ही सुलझाते हैं। CM भी गांव में आने से पहले किंग की अनुमति लेते हैं।
दुश्मनों का सिर काटने वाले कबीले से आते हैं किंग
किंग फवांग 'हेड हंटर्स' ट्राइब के नाम से मशहूर कोनयाक ट्राइब से आते हैं। इस कबीले के लोग दुश्मन का सिर काटकर गांव ले आते थे। आजादी से पहले ही यानी 1940 में 'हेड हंटिंग' पर रोक लगा दी गई।
नगालैंड के राज्य बनने के बाद इसे पूरी तरह से बंद करवाया गया। कटे हुए सिरों को कई साल तक बहादुरी के प्रतीक के तौर पर एक घर में सजाकर रखा गया था। ईसाई धर्म के आने के बाद उन सिरों का अंतिम संस्कार कर घर बंद कर दिया गया। अब आम लोगों का उस घर में जाना मना है।
भारत में पक्की सड़क, बिजली-पानी, म्यांमार का इलाका वीरान
गांव से निकली सड़क भारत और म्यांमार का बंटवारा करती है। दोनों हिस्सों को देखकर समझ आ जाता है कि कौन सा हिस्सा किस देश का है। भारत वाले हिस्से में पक्की सड़क, बिजली और पानी का इंतजाम है। म्यांमार का हिस्सा वीरान और कच्ची सड़कों वाला है।
वहां के लोग भारतीय हिस्से से पानी लेकर जाते हैं। बिजली का कनेक्शन नहीं है। म्यांमार वाले हिस्से में कई घरों पर सोलर पैनल लगे हैं, ये भी भारत सरकार की ओर से बतौर गिफ्ट लगवाए गए हैं। किंग फवांग कहते हैं कि ‘वे भी मेरी ही प्रजा हैं। मैं अपनी रियासत में रहने वाले किसी भी व्यक्ति से भेदभाव नहीं करता हूं। वे भी मेरा उतना ही सम्मान करते हैं।’
गांव के ज्यादातर लोग दोनों देशों में वोट डालते हैं
किंग फवांग ने बताया कि मेरे पास भारत और म्यांमार दोनों देशों की नागरिकता, आईडी कार्ड और पासपोर्ट हैं। मैं, मेरा परिवार और गांव के ज्यादातर लोग दोनों देशों में वोट डाल सकते हैं। गांव में 6 पोलिंग स्टेशन बनते हैं। भारत के हर चुनाव में मैं वोट डालता हूं। म्यांमार में जब भी चुनाव हुआ, मैं वोट डालने गया था। दोनों देशों के अधिकारी, पुलिस, सेना के लोग यहां आते रहते हैं।
महल के अंदर भालू, भैंस और हिरन के सिर सजाकर रखे 
किंग फवांग मुझे अपना महल दिखाने लगे। महल के अंदर कोनयाक ट्राइब की ट्रेडिशनल ज्वेलरी के स्टॉल हैं, बाहरी लोग भी इन्हें खरीद सकते हैं। बाहरी हिस्से में ड्राइंग रूम है, जिसमें गांव, अब तक आए खास मेहमानों और पुराने महल की तस्वीरें लगी हैं। इसमें एक बड़ा गोंग (बड़ी घंटी) भी है। पहले इसे बजाकर दरबार बुलाया जाता था। यहां मिथुन (गोवंश का ही एक पशु) का सिर, हाथी के दांत और भालू के सिर सजाकर रखे गए हैं।
ड्राइंग रूम के एक कोने में सेकेंड वर्ल्ड वॉर में क्रैश हुए फाइटर जेट के पायलट की सीट भी रखी है। इस रूम को किंग अपना म्यूजियम भी कहते हैं। इसके दूसरे हिस्से में लकड़ी की गद्दी है, जिसमें मरने पर राजा या राजपरिवार के सदस्य को रखा जाता है।
महल के बाहरी हिस्से में दोनों देशों के ध्वज
महल के ठीक बीच से इंटरनेशनल बॉर्डर गुजरता है। महल में एंट्री से पहले एक गेट भी है, जिसके दाएं हिस्से में म्यांमार के राज्य सगिंग और बाएं हिस्से में इंडिया के राज्य नगालैंड का नाम लिखा हुआ है। बाहरी गेट पर दोनों देशों के फ्लैग लगे हैं। महल से बाहर निकलते हुए हुए मुझे पुराने राजा और रानी की कब्र नजर आई।
भारत में घर और दुकान म्यांमार में
किंग फवांग से मिलकर मैं गांव के बाजार में पहुंचा। यह भी दोनों देशों में बंटा है। सड़क ही इसकी इंटरनेशनल बॉर्डर लाइन है। यहां ज्यादातर जनरल स्टोर, कपड़े और लोकल ज्वेलरी की दुकानें हैं। एलसीना कोनयाक सड़क के दाएं हिस्से में जनरल स्टोर चलाती हैं। वे भारतीय हैं, लेकिन उनकी दुकान म्यांमार में है।
मोन से लोंग्वा के रास्ते में सिर्फ एक जगह छोटी सी चेक पोस्ट बनी है। वहां मौजूद पुलिस ने सिर्फ हमारा आधार कार्ड देखा और जाने दिया। गांव का बॉर्डर खुला हुआ है और कोई भी आसानी से बॉर्डर पार कर सकता है। बाजार में हमें म्यांमार से आए लोग घूमते दिखे। उनके पास कोई डॉक्यूमेंट नहीं था। मैंने उनसे पूछा कि वे यहां क्या कर रहे हैं, तो बताया कि किराना और दूसरा सामान लेने आए हैं।
म्यांमार से चीन में बनी बाइक लेकर आते हैं लोग
गांव के अंदर मुझे ऐसी बाइक दिखाई दीं, जिन पर नंबर प्लेट नहीं थीं। ये बाइक भारत में होती भी नहीं हैं। पता किया तो मालूम हुआ कि ये बाइक चीन में बनती हैं। मैंने ऐसी दो बाइक लेकर म्यांमार से यहां आए लोगों से बात करने की कोशिश की। भाषा समझ न आने की वजह से बात नहीं हो सकी। पर एक सवाल रह गया कि बाइक पर नंबर नहीं हैं, बॉर्डर पर रोक नहीं है, ऐसे में अगर क्राइम हो जाए तो अपराधी को पकड़ना मुश्किल होगा।
बाजार में घूमते हुए मैं ऐसी दुकानों में भी गया, जहां म्यांमार में बने सामान बिक रहे थे। किराना शॉप चला रही 65 साल की सुंगला कोनयाक कहती हैं- ‘बाजार में म्यांमार में बने बेकरी प्रोडक्ट काफी बिकते हैं। इसलिए हम वहां जाते हैं और सामान ले आते हैं।
म्यांमार के स्कूल में भारतीय बच्चे स्टूडेंट
गांव के बाहरी इलाके में दो मंजिला इमारत बनी है। लोगों ने बताया कि ये स्कूल है। इसके सभी टीचर म्यांमार से है, लेकिन भारत के बच्चे भी इसमें पढ़ते हैं। स्कूल के बाहर म्यांमार का झंडा लगा है पर लोंग्वा आने वाला कोई भी व्यक्ति यहां आसानी से जा सकता है।
‘हेड हंटर’ समुदाय के लोग अब भी मौजूद, घूमते मिल जाते हैं 
बाजार में मुझे कोनयाक ट्राइब के ऐसे लोग भी मिले, जिन्होंने सदियों पुरानी विरासत को संभालकर रखा है। ये लोग ट्रैडीशनल अंदाज में बाल संवारते हैं। हड्डियों से बनी कैप पहनते हैं और पारंपरिक लिबास पहनते हैं। ये सभी ‘हेड हंटिंग’ समुदाय से आते हैं। ये हमेशा अपने साथ एक धारदार हथियार (दाऊ) रखते हैं। ये नागमिस भाषा बोलते हैं, जो नगा और असमी से मिलकर बनी है। वे मेरी भाषा नहीं समझ पाए, लेकिन कैमरा देख फोटो खिंचवाने लगे।
गांव में वाटर लाइन, पर पानी नहीं आता 
मैं गांव में गुलक नाम के शख्स से मिला। उनके पास भी दोनों देशों की नागरिकता है। मैंने पूछा कि यहां रहने में कोई दिक्कत तो नहीं होती। उन्होंने कहा- 'दिक्कतें तो हैं, गांव में पानी की लाइन कई साल पहले आ गई थी, लेकिन उसमें पानी नहीं आता। गांव बहुत ऊंचाई पर है, इसलिए पानी आने में समस्या है। गांव के मुख्य बाजार तक ही सड़क है, हम चाहते हैं कि अंदरूनी हिस्सों और गलियों में भी सड़क बने।' गुलक ने बताया कि वे सिर्फ भारत में वोटिंग करते हैं।
ओपन बॉर्डर होने से ड्रग्स की स्मगलिंग, असम तक सप्लाई
इंटरनेशनल बॉर्डर ओपन होने ये लोग्वां गांव तस्करी का रूट बन गया है। गांव के कुछ लोगों ने ऑफ कैमरा बताया कि यहां म्यांमार से ड्रग्स लाकर बेची जाती है। यह ड्रग असम तक सप्लाई होती है। ड्रग्स एडिक्ट की बढ़ती संख्या देखते हुए मोन सिटी में एक रिहैब सेंटर भी खोला गया है।
16 किमी एरिया फ्री मूमेंट रिजीम, दोनों ओर के लोग आ-जा सकते हैं
SP टी. उनील किछु ने बताया, ‘म्यांमार के हिस्से में रह रहे जिन लोगों के पास भारत का वोटर कार्ड है, वहीं यहां आकर वोट डाल सकते हैं। यहां के लोगों के लिए एक स्पेशल फ्री मूवमेंट रिजीम है। इससे कोई भी व्यक्ति बॉर्डर के 16 किलोमीटर दोनों ओर आसानी से आ-जा सकता है। हम अपनी ओर सब कंट्रोल कर सकते हैं, लेकिन दूसरे हिस्से को कंट्रोल करना मुश्किल है।
नगालैंड की सुमी ट्राइब में जीबी सिस्टम काम करता है, इसके तहत गांव का एक राजा और 4 असिस्टेंट जीबी होते हैं, पढ़िए ये ग्राउंड रिपोर्ट...
PM-CM से भी ऊपर है ‘जीबी सिस्टम', रेप किया हो या मर्डर, राजा की इजाजत के बिना गिरफ्तारी नहीं
‘कोई भी प्रधानमंत्री हो, CM हो, लेकिन हमारे लिए हेड जीबी या गांव बोरा (Gaon Burahs) ही हमारा राजा है। उसके कहे शब्द, हमारे लिए पत्थर की लकीर हैं। यहां से निकलकर अगर कोई CM भी बन जाए, तो गांव लौटने पर उसे भी राजा का आदेश मानना ही पड़ेगा।’ सुहोई गांव के जिओ सीपी येप्थो विलेज हेड की परंपरा के बारे में गर्व से बताते हैं। ये गांव नगालैंड की राजधानी कोहिमा से 50 किमी दूर दीमापुर जिले में आता है। गांव के लोग किसे वोट देंगे, ये भी हेड जीबी ही तय करता है।
पढ़िए पूरी खबर... 